**Floriile iubirii noastre**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Duminica aceasta-i sărbătoare,

Iisus pășește printre noi purtând

În mână ramuri de măslin. Covoare

De flori avem în fiecare gând.

Ne-ntâmpină un cor de îngeri, iată,

În sălcii muguri se deschid voioși,

E ziua de Florii, și-i fermecată

Biserica ce-atrage credincioși.

Te-aștept printre magnoliile iernii

Pe drumul strâmt să mergem amândoi,

Când clopotul ne cheamă la vecernii

Să-l ascultăm făr-a privi-napoi.

- Ierusalimul freamătă de lume,

Cu ramuri de finic vin pelerinii,

Din cer coboară îngeri să ne-ndrume

Către Lumina Vieții... Mâine spinii

Îi va purta pe frunte drept coroană,

Că nu acestei lumi îi va fi rege,

Hai să-i cântăm o laudă în strană

Și-n ziua de Florii vom înțelege

De ce-a ales Iubirea să-mplinească

Acele profeții... Mânat de cine,

Iisus urca Golgota Lui lumească,

De ce-a murit pe cruce pentru mine?

Ioan Grigoraș Liliana Trif

\* poezia cu numărul 1400 semnată Liliana Trif Ioan Grigoraș

Ioan Grigoraș Liliana Trif